**Saistošo noteikumu projekta “Rūpnieciskās zvejas tiesību iznomāšanas kārtība Liepājas valstspilsētas pašvaldības administratīvajā teritorijā” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošo noteikumu (turpmāk arī – Noteikumi) mērķis ir noteikt rūpnieciskās zvejas tiesību nomas un zvejas rīku limitu pieprasījumu iesniegšanas un izskatīšanas, kā arī lēmumu pieņemšanas par zvejas tiesību nomas piešķiršanu un rūpnieciskās zvejas rīku limitu sadales kārtību Liepājas valstspilsētas pašvaldībā (turpmāk – Pašvaldība) atbilstoši zveju regulējošiem normatīviem aktiem. Noteikumi arī nosaka kārtību, kādā Pašvaldība izsniedz speciālo atļauju (licenci) komercdarbībai zvejniecībā Pašvaldības administratīvajā teritorijā esošajos iekšējos ūdeņos, un ar rūpniecisko zveju saistītos dokumentu izskatīšanu un apriti.  Noteikumi ir izdoti saskaņā ar Pašvaldību likuma 4. panta pirmās daļas 13. punktu, 44. panta otro daļu, Zvejniecības likuma 5. panta ceturto daļu un 11. panta trešo daļu, Ministru kabineta 2009. gada 11. augusta noteikumu Nr.918 "Noteikumi par rūpnieciskās zvejas tiesību nomu un zvejas tiesību izmantošanas kārtību" 71.3punktu, Ministru kabineta 2009. gada 30. novembra noteikumu Nr.1375 "Noteikumi par rūpnieciskās zvejas limitiem un to izmantošanas kārtību piekrastes ūdeņos" 8. punktu.  Pašvaldībā šobrīd ir spēkā Liepājas pilsētas domes 2018. gada noteikumi Nr. 5 “Par rūpnieciskās zvejas tiesību iznomāšanas kārtību Liepājas pilsētas pašvaldības administratīvajā teritorijā” (turpmāk – Pašvaldības noteikumi Nr.5). Ar attiecīgu ārējo normatīvo aktu izdošanas tiesisko pamatojumu šobrīd nepieciešams izdot saistošos noteikumus, kas regulē rūpnieciskās zvejas tiesību iznomāšanas kārtību Pašvaldībā. Pašvaldība, ievērojot labas pārvaldības principu, īsteno darbības, kuras vērstas uz iedzīvotāju vajadzību apmierināšanu, sniedzamo pakalpojumu kvalitātes uzlabošanu un pieejamības nodrošināšanu. Noteikumu pieņemšana nepieciešama, lai savas kompetences ietvaros sekmētu publisko tiesību jomā deleģētā uzdevuma – organizēt zvejas tiesību izmantošanu – izpildes efektivitāti, ietverot to saturā ne vien speciālās atļaujas (licences) komercdarbībai zvejniecībā iekšējos ūdeņos saņemšanas, vienota parauga un vienādas iekļaujamās informācijas apjoma ziņā iesnieguma (1., 2. pielikums) iesniegšanas, rūpnieciskās zvejas tiesību iznomāšanas, līguma darbības termiņu un noslēgšanas, nomas maksas samaksas, atļaujas izsniegšanas iebraukšanai krasta kāpu aizsargjoslā. Līdz ar to no ārējā normatīvā akta noteikumiem izrietošais regulējums šo procesu vienkāršo, padara tiesiski vispārsaistošu, sistēmiski līdzsvarotu un atklātu, pilnveido procedūras privātpersonu labā un vienlaikus novērš iespējamās neskaidrības, strīdus situācijas un iebildumus sabiedrībā par Pašvaldības rīcības tiesiskumu, jautājumu izlemšanas necaurspīdīgumu, pilnvarojuma robežām un zvejnieku tiesību un pienākumu apjomu.  Vienlaikus, ņemot vērā, ka šobrīd spēkā esošie Pašvaldības noteikumi Nr.5 ir iekšējais normatīvais akts, ir nepieciešams izdot noteikumus par šo noteikumu atzīšanu par spēku zaudējušiem. |
| 1. Fiskālā ietekme uz pašvaldības budžetu | Rūpnieciskās zvejas Baltijas jūras piekrastes ūdeņos un iekšējos ūdeņos zvejas rīku pamatmaksa noteikta saskaņā Ministru kabineta 2009. gada 11. augusta noteikumu Nr. 918 "Noteikumi par rūpnieciskās zvejas tiesību nomu un zvejas tiesību izmantošanas kārtību”, vienlaikus tiek noteikts, ka 30% no rūpnieciskās zvejas rīku limita noteiktās maksas tiek ieskaitīts valsts budžetā, 70% – Pašvaldības budžetā, kas gadā ir aptuveni 3000 eiro.  Noteikumu īstenošanai nav nepieciešama jaunu institūciju izveide. |
| **3.** Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošo noteikumu tiesību subjekti ir zvejnieki, kuri zvejo zivis pašpatēriņam vai komerciālai zvejai – pārdošanai tirgū, un tie nerada zvejniekiem jaunas tiesības un pienākumus, kas līdz šim tika regulētas ar Pašvaldības noteikumiem Nr.5 un ārējiem normatīvajiem aktiem. To īstenošanas rezultātam nav tiešas ietekmes uz iedzīvotāju sociālo stāvokli un veselību.  Normatīvā akta izdošana rada priekšnoteikumus brīvas un vienlīdzīgas konkurences veicināšanai un attīstībai, jo ietver gan fiziskām personām, gan juridiskām personām saprotamus nosacījumus par iesniedzamajiem dokumentiem, lēmumu pieņemšanu un apstrīdēšanu u.c. Pašvaldības noteiktā procesuālā kārtībā risināmiem jautājumiem saistībā ar rūpnieciskās zvejas tiesību iegūšanu. Zivju bioloģiskās daudzveidības un resursu saglabāšanas uzdevumu izpildes un iedzīvotāju vajadzību apmierināšanas un interešu samērīguma nodrošināšanai, Pašvaldība sadala tikai tai iedalīto zvejas rīku limitu. Vides aizsardzības un kontroles pasākumu ietvaros arī paredzēts, ka zvejniekam jāsaņem atļauja iebraukšanai Baltijas jūras krasta kāpu aizsargjoslā ar īpašumā (lietojumā) esošo transportlīdzekli, ko izmanto laivas un zvejas rīku pārvadāšanai. |
| 1. Ietekme uz administratīvajām procedūrām un to izmaksām | Noteikumi tiks publicēti oficiālajā izdevumā "Latvijas Vēstnesis" un Pašvaldības oficiālajā tīmekļa vietnē [www.liepaja.lv](http://www.liepaja.lv).  Tiesību akta projekta mērķgrupa ir personas, kuras vēlas nodarboties ar komerczveju (juridiskas personas) un pašpatēriņa zveju (fiziskas personas) Pašvaldības administratīvajā teritorijā esošajos iekšējos ūdeņos un Baltijas jūras piekrastes ūdeņos. Normatīvais regulējums aptver visas procedūras rūpnieciskās zvejas tiesību iegūšanai un izmantošanai, to starpā nosaka:  1) ziņu par zvejas rīkiem publicēšanu un pieejamību Pašvaldības oficiālajā tīmekļvietnē www.liepaja.lv;  2) iesnieguma veidlapā norādāmo informāciju, iesniegšanas vietu un veidus – elektroniski Pašvaldības elektronisko pakalpojumu sistēmā epakalpojumi.liepaja.lv, kā arī pa pastu vai personīgi Liepājas Centrālās administrācijas Klientu apkalpošanas un pakalpojumu centrā Rožu ielā 6, Liepājā;  3) institūciju, kuras kompetencē ir iesniegumu izskatīšana par zvejas tiesību piešķiršanu, zvejas rīku iedalīšanu un zvejas atļauju (licenču) izsniegšanu – Pašvaldības Vides komisija; speciālo atļauju (licenci) komerczvejai iekšējos ūdeņos – Pašvaldības Licencēšanas komisija;  5) lēmuma pieņemšanas kārtību saskaņā ar zveju regulējošo tiesību normu prasībām, t.sk. kritērijus personām, kurām ir priekšroka iznomājot rūpnieciskās zvejas tiesības;  6) gadījumus, kad organizējama rūpnieciskās zvejas tiesību izsole;  7) rūpnieciskās zvejas tiesību nomas līguma darbības termiņus un parakstīšanas kārtību, citu zvejas tiesību nomas dokumentu sagatavošanas un parakstīšanas kārtību, kā arī tiesiskās sekas, Noteikumu neievērošanas gadījumā;  8) nomas maksas par zvejas tiesību nomu samaksas kārtību un termiņus.  Noteikumi nemaina līdzšinēji īstenotās administratīvās procedūras.  Ar Noteikumiem netiek paredzētas administratīvo procesu izmaksas saimnieciskās darbības veicējiem, fiziskām personām, nevalstiskā sektora organizācijām un citām budžeta finansētām institūcijām. |
| 1. Ietekme uz pašvaldības funkcijām un cilvēkresursiem | Pašvaldību likuma 3. panta otrā daļa noteic, ka publisko tiesību jomā Pašvaldība īsteno autonomo kompetenci – autonomās funkcijas un uzdoto kompetenci – deleģētos pārvaldes uzdevumus.  Saistošie noteikumi izstrādāti, lai veiktu Pašvaldību likuma 4. panta pirmās daļas 13. punktā noteiktās autonomās funkcijas, izsniegt atļaujas un licences komercdarbībai un Zvejniecības likuma 5. panta ceturtajā daļā deleģētā pārvaldes uzdevuma, organizēt valstij piederošo zvejas tiesību izmantošanu ūdeņos, kas atrodas pašvaldības administratīvajā teritorijā vai piekļaujas tai, izpildi.  Institūcija, kas papildus paskaidrojuma raksta 4. punktā minētajām Pašvaldības komisijām, tiks iesaistīta Noteikumu īstenošanā, ir Liepājas Centrālās administrācijas Vides, veselības un sabiedrības līdzdalības daļas Vides nodaļa (turpmāk – Vides nodaļa), kuras darbinieki nodrošina Noteikumu piemērošanu, un ir Pašvaldības kontaktpersona, pie kuras vērsties ar to saistītos jautājumos.  Ņemot vērā to, ka Noteikumi reglamentē tikai iepriekš norādītās funkcijas un to izpildi faktiski turpina veikt jau izveidotās institūcijas un Pašvaldībā nodarbinātie darbinieki, nav nepieciešami papildu cilvēkresursi, jaunu darba vietu izveide un administrācijas struktūrvienību reorganizācija vai likvidācija. |
| 1. Informācija par izpildes nodrošināšanu | Noteikumu izpildē iesaistītās institūcijas – Pašvaldības Licencēšanas komisija un Pašvaldības Vides komisija, kā arī Vides nodaļa  Izpildes nodrošināšanai nav nepieciešami papildu resursi. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošo noteikumu projekta regulējums ir piemērots iecerētā leģitīmā mērķa sasniegšanai, kas definēts Noteikumu I. nodaļā un, kas ar citiem tiesiski pieļaujamiem līdzekļiem nav sasniedzams. Ņemot vērā, ka Ministru kabinets 2009. gada 11. augusta noteikumu Nr. 918 "Noteikumi par rūpnieciskās zvejas tiesību nomu un zvejas tiesību izmantošanas kārtību" un 2009. gada 30. novembra noteikumu Nr. 1375 "Noteikumi par rūpnieciskās zvejas limitiem un to izmantošanas kārtību piekrastes ūdeņos" normās ietvēris deleģējumu pašvaldībām izdot saistošos noteikumus par rūpnieciskās zvejas tiesību iznomāšanas kārtību, secināms, ka lietderības apsvērumus jau ir izdarījis šo normatīvo aktu izdevējs, piešķirot tiesības pašvaldībām rīcības brīvību attiecīgajās tiesību normās paredzētajos gadījumos. Izvērtējot ieguvumus, ko sniedz Noteikumu ieviešana, to pieņemšana atzīstama par samērīgu salīdzinājumā ar paskaidrojuma aprakstā iepriekš izklāstītajiem apsvērumiem, ka regulējums sekmē godīgu konkurenci un vērsts uz komercdarbības atbalstu vietējās pašvaldības teritorijā, administratīvo procedūru vienkāršošanu un labākas pieejamības nodrošināšanu, vides saglabāšanu, un vienlaikus nerada budžeta izdevumu pieaugumu, jaunus iedzīvotāju tiesību un interešu ierobežojumus. |
| 1. Izstrādes gaitā veiktās konsultācijas ar privātpersonām un institūcijām | Saistošo noteikumu projekts un tam pievienotais paskaidrojuma raksts sabiedrības viedokļa noskaidrošanai tiks publicēts Pašvaldības oficiālajā tīmekļvietnē, kā arī informācija izvietota Liepājas Centrālās administrācijas telpās Rožu ielā 6 apmeklētājiem pieejamā vietā. |

Domes priekšsēdētājs Gunārs Ansiņš